Tittelsiden til Gesta Danorum, 1514
**Christiern Pedersen** (født ca. 1480 i Hillerød, død 16. januar 1554 i Helsinge) var en dansk prest, forfatter og oversetter.

Liv og virke
------------

Christiern Pedersen dro etter skolegang i Roskilde over Østersjøen i 1496 for å studere ved universitetet i Greifswald. Derfra fikk han *baccalaureus*-graden i 1498. Han ble kannik i Lund - han nevnes i kildene som dette i 1505 - og oppholdt seg i flere år ved universitetet i Paris (1508-15), der han ble magister og utarbeidet en latinsk ordbok med dansk oversettelse. Peder Laales ordspråk gjengav han også på latin og dansk. Han utgav en prekensamling kjent under navnet *Jærtegnspostillen* og en salmebok, kjent som Malmøsalmeboken (1533). 

Hans første større verk var utgivelsen av Saxo Grammaticus' danmarkskrønike *Gesta Danorum* (Paris 1514), basert på et hittil ukjent håndskrift. Dette ble den såkalte *editio princeps* av verket på det danske språk. Tidligere hadde man ikke hatt særlig god oversikt over *Gesta Danorum*, det man hadde visst var fra en oppsummering kalt *Compendium Saxonis* som var å finne i *Chronica Jutensis*, datert rundt 1342. Det var utvilsomt slik Pedersen kjente til verket og begynte å lete etter noe mer fullstendig. Gjennombruddet kom ved hjelp av erkebiskop Birger Gunnersen av Lund som skrev til ham om at det var blitt funnet i hans område, og at det ville bli stilt til hans disposisjon.

Den første legeboken i Norden var Pedersens *En nøttelig Legebog faar fattige och Rige, Unge och Gamle* fra 1533, om ulike «Soter og Siwgdome». Boken begynner på toppen, «Om Haarit falde aff Hoffuit» og ender med tærne, «Saar/bulde og frost paa benene». Ved vannlatingsbesvær skulle man ta haregress, støte det smått og binde det på den sykes navle. Da lyktes han angivelig i å tisse.

Han var Christian IIs mann og fulgte kongen under hans flukt til Nederlandene. Her sluttet han seg til den lutherske reformasjonsbevegelsen og fikk et kritisk syn på sine tidligere katolske publikasjoner. Hand forfatterskap omfattet protestantiske oppbyggelseskrifter, ofte frie bearbeidelser etter Martin Luther.

Han bodde senere i Malmö og i København, og han fikk i oppgave å oversette Bibelen til dansk. Arbeidet ble fullført i 1543 og utgitt i 1550.

Christiern Pedersens betydning ligger ikke så mye i hans selvstendige forfatterskap, men mer i den innflytelsen som språket og fremstillingsevnen har hatt for det danske skriftspråkets utvikling. Hans ortografi ble en rettesnor for en senere tids skribenter og trykkere.

Pedersen døde i 1554 etter 10 års opphold i Helsinge. Minnemuren i *Gadekærsanlægget* i Helsinge ble reist i 1956 til Christiern Pedersens minne.

Bibliografi
-----------

Et utvalg av hans skrifter:

* 1510, Vocabularium ad usum Dacorum (latinsk-dansk ordliste)
* 1514, Danorum Regum heroumque Historiae (tryk utgave av Gesta Danorum – utgitt i Paris)
* 1515, "Jærtegnspostil"
* 1529, "Det Ny Testamente"
* 1533, "Nøttelig Legebog faar Fattige och Rige, Unge och Gamle" (medisinbok)
* 1533, salmebok (tittelbladet mangler i det eneste bevarte eksemplar)
* 1534, "Karl Magnus Krønike" (En fri gjengivelse av Karl den stores historie)
* 1534, "Kong Holger Danskes Krønike" (basert på den franske utgaven 'Ogier le Dannoys')
* 1550, "Biblia – Christian d.3.s Bibel" (den første komplette danske bibeloversettelsen)

Han gav også ut en revidert utgave av "Rimkrøniken". I tillegg skrev han en dansk oversettelse av Saxos "Gesta Danorum", men den ble aldri utgitt og gikk tapt da biblioteket ved København universitet brant i 1728.

Referanser
----------

1. 1 2   Gemeinsame Normdatei, GND-ID 100618626, besøkt 16. oktober 2015[Hentet fra Wikidata]
2. ↑   Autorités BnF, data.bnf.fr, besøkt 10. oktober 2015[Hentet fra Wikidata]
3. ↑   Sapere.it, De Agostini ID Pedersen,+Christiern[Hentet fra Wikidata]
4. ↑   Alvin, Uppsala Universitet Alvin-ID alvin-person:68423[Hentet fra Wikidata]
5. ↑   Autorités BnF, BNF-ID 127786925, data.bnf.fr, besøkt 10. oktober 2015[Hentet fra Wikidata]
6. ↑  Pedersens legebok fra 1533
7. ↑  Stephan Tschudi-Madsen m.fl.: *Norges kulturhistorie: Kaupang og katedral* (s. 177-78), Aschehoug, Oslo 1984, ISBN 82-03-11208-0
8. ↑  Minnemuren i Helsinge

Kilder
------

* *Apoteker Sibbernsens Saxobog*, C. A. Reitzels Forlag, København (1927)
* Anders Sørensen Vedel: *Den Danske Krønicke Saxo-oversættelse 1575 udgivet i facimile af Det danske Sprog- og Litteraturselskab*, G. E. C Gad, København (1967)
* Helle Stangerup: *Saxo Hans værk – Hans verden*, Høst & Søn forlag 2004, ISBN 87-14-29949-6

Portaler: Litteratur | Danmark

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Dansk biografisk leksikon **·** Encyclopædia Britannica **·** Brockhaus Enzyklopädie **·** Nationalencyklopedin **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC
 |